投陳許崔尚書二十韻
作者：張祜
朝代：唐

paragraphs: 重鎮壓華戎，恩威達聖聰。
泰山高不讓，滄海闊難窮。
接物懽盈貌，安民術在衷。
旱天雲出水，霜野鶚摶風。
東土承殊渥，南方著顯功。
瑞呈須是鳯，畋獲必非熊。
令下齊軍仵，詩傳入帝宮。
春行膏雨降，夜仰德星藂。
翰苑推詞敏，台庭揖道崇。
才周儒學外，禮厚笑譚中。
吏理今廉度，文章昔馬融。
行慿孤竹立，諾爲一言終。
揭檻樓臺聳，加籩海陸豐。
俯移青玉案，高掛綠沉弓。
大幕賓名瑀，長裾客姓馮。
耻爲狂狷者，強廁滑稽雄。
馬足虛行地，鞭頭漫畫空。
無能甘畫虎，失趣奈雕蟲。
死歎身何處，生嗟命不通。
聊當問詹尹，猶許訴明公。